ELTE TTK HÖK

Elnöki beszámoló

2015.07.01. – 2015.09.15.

**Időrendi bontás**

* ELTE TTK HÖK Küldöttgyűlés – 2015.06.30.
* ELTE HÖK Küldöttgyűlés – 2015.07.01.
* GT szervezői megbeszélés – 2015.07.03.
* ELTE HÖK Vezetőképző – 2015.07.06. – 2015.07.10.
* GT szervezői megbeszélés – 2015.07.08.
* TTK Kari Tanács – 2015.07.15.
* ELTE TTK Diplomaosztó – 2015.07.24.
* ELTE TTK HÖK Mentortábor – 2015.07.24 – 2015.07.26.
* ELTE HÖK Elnökségi ülés – 2015.07.29.
* GT szervezői egyeztetés – 2015.08.05.
* GyógyMatek GT – 2015.08.17. – 2015.08.19.
* Kémia GT – 2015.08.19. – 2015.08.20.
* Geo-Bio GT – 2015.08.24. – 2015.08.25.
* Fizika GT – 2015.08.25.
* IK GT – 2015.08.25 – 2015.08.26.
* PPK GT – 2015.08.26.
* Tanárszakos beiratkozás – 2015.08.31.
* Személyes egyeztetés Dékán úrral – 2015.09.01.
* Biológus, matekos, kémiás beiratkozás – 2015.09.03.
* Dékáni kézfogó – 2015.09.03.
* Fizikus, földtudós, földrajzos, környezettanos beiratkozás – 2015.09.04.
* Személyes egyeztetés Dékán úrral – 2015.09.04.
* Dékáni kézfogó – 2015.09.04.
* ELTE TTK HÖK Választmány – 2015.09.07.
* ELTE HÖK Elnökségi ülés – 2015.09.09.
* *ELTE TTK HÖK Küldöttgyűlés – 2015.09.15.*

**Szöveges beszámoló**

Amint az már az időrendi bontásból is jól látható, a nyár sem telt eseménytelenül a TTK HÖK vonatkozásában. Ezt az időszakot alapvetően a nyári programok előkészítése határozta meg, ennek megfelelően igyekszem részletesebben kitérni a beszámolómban a gólyatáborok előkészítési folyamataira és magára a lebonyolításra is.

**Gólyatáborok**

A tavalyi sajnálatos események katalizátorként hatottak a gólyatáborok koncepciójának megreformálásának folyamatára. Már több ízben beszámoltam róla, hogy az Egyetem vezetésével milyen keretekben sikerült megállapodni. Miután a június 29-ei Szenátuson elfogadásra került a gólyatáborok és orientációs napok szervezésének koncepciója, kijött a 5/2015. (VII. 13.) számú rektori-kancellári közös utasítás az említett események szervezéséről, amely megadja a szabályzati hátterét a szervezésnek. Az eredeti elképzelés az volt, hogy a tavalyihoz eléggé hasonló konstrukcióban tudjuk idén is megvalósítani a TTK gólyatáborait, azonban ehhez képest jelentős változás következett be július elején. A hallgatói rendezvények megszervezésére kiírt közbeszerzési felhívás érvénytelenítve lett, ilyenformán nincs közbeszerzési partnere az Egyetemnek kimondottan hallgatói rendezvények – például gólyatáborok – megszervezésére.

* **Szervezési konstrukció**

Bár nem volt és jelenleg sincs hallgatói rendezvények szervezésére partnere az ELTE-nek, a kialakult helyzetben amellett a konstrukció mellett maradt az Egyetem, hogy mi magunk koordináljuk le a táborok megszervezését. Ez a gyakorlatban úgy nézett ki, hogy az ELTE alkalmazta Maszlavér Gábort a gólyatáborok szervezésére és gólyatáboronként további egy-egy közalkalmazottat. A TTK gólyatáborainak esetén ezek a közalkalmazottak a következők voltak: Fizika GT - Béni Kornél, Kémia GT – Béni Kornél, GyógyMatek GT – Kuti Péter, Geo-Bio GT – Szenes Áron, Tanári Napok – Csutka Boglárka. Pontos felelősségi- és hatáskörök a nyár folyamán alakultak ki, amelyet végül tükröztek a közalkalmazottak munkaköri leírásai és a házirendek is.

A konstrukció előnye az lehetett volna, hogy magáért a szervezési szolgáltatásért jelentősen kevesebb kiadása lett volna a Hallgatói Önkormányzatnak, azonban a szűkös határidők és kapacitáshiány miatt központosítva, egy csomagban kezelve folytak a különböző gólyatáborokhoz kapcsolódó beszerzések. Ennek közvetlen hozadéka volt, hogy egyes tételek jelentősen drágultak a korábban tervezettekhez képest. Emellett a legtöbb tételt, amivel dolgunk volt ezeknek a rendezvényeknek szervezése során, úgy fest, reprezentációs adó sújt, aminek igen magas az adókulcsa, ezzel is jelentős terhet róva az ELTE Hallgatói Önkormányzatának költségvetésére.

Mivel maga az Egyetemen volt a gólyatáborok „szervezője”, így a gólyatábori befizetések is az egyetemi adminisztrációs gépezeten keresztül tudtak futni. Több lehetséges elképzelés volt ennek megvalósíthatóságáról, végül annál lyukadtunk ki, hogy a jelentkezők Neptunon kapnak kivetést a megfelelő összegről a jelentkezésüket követően. Ez számtalan bonyodalommal járt. Ezeket a kivetéseket Lőrinczi Réka, az ELTE HÖK szociális alelnöke készítette, akinek ezúton is köszönöm az ebben az időszakban tanúsított segítőkész hozzáállását. Magából az eljárásból következett az is, hogy csak olyan személyek tudtak részvételi díjat fizetni az Egyetem felé, akiknek van Neptun hozzáférése. Ezen túl, a táborokat követően rengetek hallgatói megkeresés futott be hozzám, hogy rosszul lettek kivetések felkönyvelve. Ezeket, amint lehetett, Rékával módosítottuk, de volt, hogy a hallgatók a tárgyfelvételi időszak közelsége miatt inkább befizették a rosszul kivetett összeget. Ezen befizetések korrigálására is van még lehetőségünk, szeptember 19-ig szükséges ezeket jelezni, amikor is jóváírást fog az ELTE HÖK kezdeményezni ezeknek a hallgatóknak.

Ebben a pontban ejtenék szót a gólyatáborok költségvonzatáról is. Ahogy már eddig szó volt róla, egyes szolgáltatói árajánlatok jelentősen drágábbak voltak, mint ahogy azt az előzetes kalkulációinkban szerepelt. Ezzel együtt is, igyekeztünk tartani magunkat azokhoz az irányszámokhoz, amiket a Küldöttgyűlés a költségvetésünkkel elfogadott. Egyelőre kérdés, hogy ez mennyire sikerült. Mivel az EHÖK központi keretére lett felkönyvelve az ELTE HÖK kerete és a költségek is arról a keretről folytak, a beérkezett árajánlatokat késve kaptuk meg, illetve ezen szolgáltatóktól az árajánlatok beérkezését követően az EHÖK rendelte meg a szolgáltatásokat, így nem látjuk jelenleg, hogy pontosan hogyan is állunk. A kiadások elszámolása és a befizetések felkönyvelése várhatóan a szeptember 14-ei vagy az azt követő héten fog megtörténni.

* **Gólyatábori tapasztalatok**

Tennék néhány apró megjegyzést – a teljesség igénye nélkül – az egyes gólyatáborokhoz külön is. Ezt igyekszem a látogatásaim sorrendjében megtenni. Először is leszögezném, hogy megítélésem szerint valamennyi gólyatábor sikeresen, szerencsére a tavalyihoz akár kicsit is hasonlítható esetek nélkül zárult. A GyógyMatek GT szervezése során sajnos több kisebb-nagyobb konfliktusom akadt a szervezőkkel bizonyos koncepcionális kérdésekben. A tábor rendben, a tavalyihoz hasonló, de csekély mértékben kisebb létszámmal zajlott. Azt meg kell jegyeznem, hogy volt tapasztalható a tábor alatt olyan szervezői magatartás, ami az én szememben nehezen volt tolerálható, de ezeket sikerült a helyszínen orvosolni. A Kémia GT előkészítése során rendben ment minden, a tábor alatt viszont érkeztek hozzám panaszok egyes szervezők és mentorok viselkedésével kapcsolatban, de miután ez velük meg lett beszélve, a helyzet normalizálódott. Itt két hallgatótól kellett idő előtt búcsút venni, mivel engedély nélkül hagyták el a tábort. Összegezve, azt gondolom, hogy a Kémia GT a tavalyihoz képest nagy utat tett meg az elfogadott gólyatábori koncepciónak megfelelő irányba. A Geo-Bio GT szervezése az Ebihallal együttműködésben történt, itt is értesültem egy-két, a korábban említettekhez hasonló atrocitásról, amikről jelenleg is folyik konzultáció az érintettekkel. Itt jelentős létszámcsökkenést élt meg a tábor, amiben bizonyára közrejátszik az is, hogy a gólyatáborok miatt az ELTE igencsak reflektorfényben pompázik. A Fizika GT meglehetősen nagy változásnak volt alanya idén, hiszen az eddigi vándortábor jelleg megszűnt. Miután a szakterület is arra a következtetésre jutott, hogy szerencsésebb, ha Telkibányán lesz a tábor helyszíne és onnan indulnak a túrák, a kérdéses szállást visszamondta a helyszín. Szerencsére a szervezőknek sikerült a közelben alkalmas szálláshelyet találni, így került a tábor Füzérradványra. A Tanári Napokra egyéb programjaim miatt nem tudtam ellátogatni, de nem érkezett hozzám negatív vélemény. Összességében is elmondható, hogy ha akadtak is a szervezés során nehézségek, ezt a frissen felvett hallgatók nem annyira érezték meg. Valamennyi hallgató, akivel sikerült beszélnem pár szót, pozitívan vélekedett a saját gólyatáboráról. Bár ebben a részben a negatívumokat emeltem ki leginkább, természetesen nem lenne tisztességes egy-két hiba után megítélni a táborokat, de fontos ezeket kiemelni, hogy tudjunk javítani rajtuk és jövőre ne követhessük el ugyanezeket. A létszámok miatt a későbbiekben még szükségét látom a TTK jövőbeli gólyatáborainak átgondolásának. Végezetül szeretnék köszönetet mondani az említett közalkalmazottaknak, a Választmány által megbízott főszervezőknek és mindenkinek, aki hozzájárult ahhoz, hogy az új hallgatók kellemes élményekkel kezdhessék meg egyetemi éveiket.

* **Sajtómegkeresések**

Az Egyetemhez érkezett néhány sajtómegkeresés. Ezeket a megfelelő kommunikációs eljárásrendnek megfelelően továbbítottuk az illetékeseknek. Örömteli, hogy az ELTE a gólyatáborok terén is zászlóshajónak számít, valamennyi tekintetben pozitívan tudtunk nyilatkozni a jelenlegi gyakorlatokról. A Kémia GT-be előzetes egyeztetést követően az MTI egy fotósa is ellátogatott.

* **Gólyatáborok szervezésének és lebonyolításának értékelése**

Már csak néhány zárógondolattal szeretném lekerekíteni mondandómat. A gólyatáborok jelentősége meglátásom szerint túlmutat azon, hogy a frissen felvett hallgatók megismerkedhetnek azokkal, akik közül jó eséllyel kikerülnek a csoporttársaik. Mondhatjuk, hogy az új hallgatók fizikailag és polgárai által ilyenkor találkoznak először az Egyetemmel, és ahogy személyek esetén is, az első találkozás ebben az esetben is meghatározó. Fontos, hogy az ide felvettek azt lássák, hogy olyan helyre kerülnek, ahol a közösség egymás támogatásában, a rászorulók segítésében és az intellektuális és sportos kihívásokban élik ki magukat és, hogy az ebbe a közösségbe tartozás egy életre szóló elkötelezettséget, identitást és értékeket von maga után. Ha ez sikerült, akkor sokat tettünk egy szerethető Egyetem felé. Ha ennek éppen ellenkezője látszik, akkor nagyon nehéz a kialakult képet megváltoztatni. Persze ugyanakkor az is cél, hogy valamennyi résztvevő jól érezze magát, de fontos, hogy mivel találkoznak eközben.

**Az évkezdés feladatai**

A beiratkozások szokásosan az évkezdés meghatározó állomásai. Ez idén sem volt másképpen. Ahogy Attila beszámolójában is szerepel, kissé az eddigi gyakorlattól eltérően zajlottak, így megnyújtva a beiratkozáshoz szükséges időt. Ezt leszámítva minden rendben ment, a gólyacsomagok megérkeztek, ezeket igyekeztünk a beiratkozásokat követő tájékoztatók után kiosztani.

**Tétékás Nyúz**

Horváth Tamás beszámolójában már kitért erre a kérdéskörre, de én is kötelességemnek érzem megemlíteni. Megalakult a Nemzeti Kommunikációs Hivatal, amin ezentúl a nyomdai közbeszerzéseknek is keresztül kell mennie. Mivel az ELTE-nek már közel féléve nem volt közbeszerzési partnere, így igazán ideje volt, hogy e téren is változás következzen be. Szerencsére ez megtörtént, viszont a nyomdai folyamatok még így is jelentős akadályokkal küzdenek. Az augusztus 13-án leadott megrendelőnknek a tegnapi nap láttuk csak fizikai eredményét. Ez így fenntarthatatlan, arról nem is beszélve, hogy közel négyszeresére emelkedtek az árak. A folyamat időigényére azt az ígéretet kaptuk, hogy gyorsulni fog, körülbelül 10 napra lesz szükség, viszont az árak miatt bizonytalan az, hogy milyen formában tudjuk majd kiadni a Nyúzt.

**Kari Ösztöndíjbizottság szabályozása**

Augusztus 15-én hatályba lépett a HKR nyáron elfogadott módosítása. Ennek értelmében, a Kari Ösztöndíjbizottság tagjainak fele közalkalmazott kell, hogy legyen. Viszont ezzel egyidejűleg nem módosult a Kari Különös rész, így a kari szabályzatok nem alkalmazkodtak még az általános rendelkezésekhez. Jelenleg az szerepel a Karra vonatkozó részben, hogy a KÖB-nek 1 közalkalmazotti tagja van. Ez nem áll összhangban az általános résszel, így jelenleg nem jól definiált a KÖB összetétele. Dékán úrral egyeztettünk a kérdésről és abban maradtunk, hogy a következő Kari Tanács alkalmával egy ideiglenes szabályzatot fogunk elfogadni.

**Rektori Hivatalhoz érkezett panasz**

Dr. Pozsár-Szentmiklósy Zoltán, a hallgatói ügyek rektori biztosa tájékoztatott arról, hogy panaszt nyújtottak be a TTK HÖK működése ellen a Rektori Hivatalhoz. Mivel hozzám előzetesen nem érkezett semmilyen megkeresés, így ekkor kellett utánanéznem, hogy pontosan milyen előzményei is voltak ennek a panasznak. A panasz egy 2014 októberében leadott egyszeri tudományos ösztöndíj pályázat miatt érkezett. Az illető pályázata vissza lett dobva, azonban ezt nem sikerült időben elbírálni. Idő közben megszűnt az illető hallgatói jogviszonya, és a pályázatának elbírálása idején sem volt az ELTE hallgatója. A megkeresés után részletes választ írtam biztos úrnak. Ezt követően tájékoztattam a panasszal élőt is, hogy állásfoglalásunk szerint akkor vétenénk a vonatkozó jogszabályok ellen, ha mi mindezek ellenére kiutalnánk, sőt, ennek technikai akadályai is lennének, ugyanis az utalási listákat ellenőrzik juttatásképesség szempontjából. Az illető ezt nem fogadta el. Friss fejlemény az ügyben, hogy biztos úr állásfoglalása szerint sem jártunk el jogszerűtlenül. Az illető az Egyetem vezetésének ezt a válaszát sem fogadta el.

**Zárszó**

Még meglehetősen sok mindenről lenne lehetőségem beszámolni, de igyekeztem kitérni a legfontosabb fejleményekre. Örömmel fogadok bármilyen kérdést.

Hoksza Zsolt  
Elnök  
ELTE TTK HÖK  
E-mail: elnok@ttkhok.elte.hu